paragraph_text: Rashladni toranj (engl. cooling tower) se najčešće koristi za odbacivanje topline kod vodom hlađenog kondenzatora sustava hlađenja, klimatizacije i sustava u procesnoj industriji. Potrošnja vode u rashladnom tornju je samo oko 5% potrošnje u sustavima s jednim prolazom, što ovaj sustav čini najjeftinijim za rad s vodom koja se plaća. Dodatno, gubici zagrijane vode (odmuljivanje) su vrlo mali, čime se znatno smanjuju negativne posljedice za okoliš. Rashladni tornjevi mogu ohladiti vodu na 2-3°C iznad temperature vlažnog termometra okoliša ili za oko 20°C niže od zrakom hlađenih sustava prihvatljivih dimenzija.